《惜菊》
清代·弘历

已过重九节，始赏重九花。几多别离兴，独对碧江霞。

倚篱思陶潜，落帽非孟嘉。方谓傲霜质，胜彼艳春华。

驱车辞城阙，扬袂挥风沙。契阔惜寒芳，簪之胆瓶斜。

丰韵凌轻舆，引我逸趣赊。同云幕远天，一夜飞银砂。

金英忽就萎，无复裳裳荂。陨黄学桑柘，垂白同蒹葭。

菀枯本如是，何必兴咨嗟。试看千年松，亦复成枯楂。